b"\n_START_ARTICLE_\nPeristil\n_START_PARAGRAPH_\nEl peristil (del llat\xc3\xad peristylum) \xc3\xa9s, en l'arquitectura cl\xc3\xa0ssica, un tipus de columnata formada per una s\xc3\xa8rie continuada de fileres de columnes a l'entorn d'un pati o edifici que marcava la separaci\xc3\xb3 del p\xc3\xb2rtic, construcci\xc3\xb3 en qu\xc3\xa8 els pilars no rodejaven l'espai sin\xc3\xb3 que estaven disposats en una o m\xc3\xa9s l\xc3\xadnies paral\xc2\xb7leles. L'espai central delimitat per les columnes tamb\xc3\xa9 s'anomena peristil (en llat\xc3\xad peristylium)._NEWLINE_Es d\xc3\xb3na principalment a l'arquitectura de l'antic Egipte, de l'antiga Gr\xc3\xa8cia \xe2\x80\x93especialment en l'art hel\xc2\xb7len\xc3\xadstic\xe2\x80\x93 i de l'antiga Roma, aix\xc3\xad com en aquella que, posteriorment, n'ha rebut la influ\xc3\xa8ncia (arquitectura neocl\xc3\xa0ssica)._NEWLINE_Amb el pas del temps, en l'arquitectura religiosa derivada de les bas\xc3\xadliques romanes, va donar lloc al claustre."